3.1.1

3.1.1 Ανάλυση Απαιτήσεων
Απαίτηση είναι η περιγραφή μιας υπηρεσίας που θα πρέπει να παρέχει ένα σύστημα, μιας διεργασίας που θα πραγματοποιεί ή μιας συνθήκης που θα πρέπει να ικανοποιεί. Η απαίτηση απαντάει στο ερώτημα «τι κάνει το σύστημα;» και δεν περιλαμβάνει τον τρόπο που θα γίνει αυτό. Αποτελεί μια προσπάθεια αποσαφήνισης του προβλήματος που στοχεύει να λύσει η εφαρμογή που θα δημιουργηθεί και όχι στην περιγραφή κάποιας λύσης.

Η απαίτηση καταγράφεται και τεκμηριώνεται με τέτοιο τρόπο ώστε να είναι κατανοητή από όλα τα ενδιαφερόμενα μέρη στην ανάπτυξη της εφαρμογής. Επιπλέον η απαίτηση είναι μια σημαντική σταθερά που παραμένει ως ένας παράγοντας αξιολόγησης σε όλη τη διάρκεια του κύκλου ζωής ενός προϊόντος. Είναι δηλαδή ένας είδος συμβολαίου που ελέγχεται ακόμα και μετά το τέλος της ανάπτυξης του προϊόντος.

Η ανάλυση απαιτήσεων είναι μια διαδικασία αποτύπωσης όλων των απαιτήσεων, που πρέπει να πληροί η εφαρμογή. Η διαδικασία προσδιορισμού απαιτήσεων αποτελεί ένα δύσκολο έργο καθώς σε πολλές περιπτώσεις η επιτυχία μίας εφαρμογής στηρίζεται στην σωστή ανάλυση των απαιτήσεων. Για το σκοπό αυτό ο αναλυτής του συστήματος προετοιμάζει ένα έγγραφο απαιτήσεων που περιλαμβάνει πληροφορίες όπως:


 * Ποια δεδομένα αποθηκεύονται και που
 * Ποιες εφαρμογές θα χτιστούν πάνω από τα δεδομένα;
 * Ποιες διαδικασίες πρέπει να υποστηριχθούν
 * Ποιες είναι οι απαιτήσεις επίδοσης

Εφόσον έχει ολοκληρωθεί η διαδικασία προσδιορισμού απαιτήσεων το επόμενο βήμα αποτελεί ο σχεδιασμός της βάσης δεδομένων. Σε αυτό το βήμα είναι βασικό στοιχείο η περιγραφή της βάσης μέσα από τρεις διαφορετικούς σχεδιασμούς.